Predkladacia správa

	Materiál na rokovanie vlády predkladá ministerstvo vnútra na základe listu generálneho prokurátora Slovenskej republiky zn. VI Gd 4112/02-51 z 1. októbra 2002. V liste generálny prokurátor upozorňuje ministra vnútra, že vláda nemala ústavné ani zákonné splnomocnenie rozhodnúť o tom, že územie, na ktorom leží sídlisko Juh mesta Kežmarok sa stáva súčasťou územia mesta Kežmarok a že vláda SR, ani iný štátny orgán nemá oprávnenie umožňujúce vynútiť uzavretie výmennej, či kúpnej zmluvy medzi obcami, lebo ide o výlučnú záležitosť obcí. Znamená to, že bez súhlasu obce Ľubica nie je možné zmeniť dnes platný právny stav týkajúci sa územia tej časti sídliska Juh, ktoré leží v katastrálnom území Ľubica.

	Obec Ľubica bola vytvorená (obnovená ako samostatná obec) na základe uznesenia vlády Slovenskej republiky z 21. júla 1992 č. 644 k návrhu na rozdelenie obcí a určenie názvu novým obciam, s účinnosťou od 1. septembra 1992, podľa § 2 zákona Slovenskej národnej rady                 č. 517/1990 Zb. o územnom a správnom členení Slovenskej republiky. Vznik obce bol vyhlásený podľa § 7 ods. 2 tohto zákona v čiastke 94/1992 Zb. Opatrením Ministerstva vnútra Slovenskej republiky zo 7. septembra 1992 číslo III/2-479/1992, ktorým sa vyhlasujú zmeny v zozname obcí tvoriacich jednotlivé okresy v Slovenskej republike, vykonané vládou Slovenskej republiky           do 31. augusta 1992.

	Rozdelenie mesta Kežmarok bolo vykonané na základe žiadosti mesta, po vykonaní hlasovania obyvateľov v časti obce Ľubica a po podpísaní dohody o usporiadaní majetkovoprávnych vzťahov po rozdelení mesta. V dohode sa ustanovilo, že do správy a vlastníctva novej obce Ľubica prejde dňom určeným vládou katastrálne územie Ľubica o výmere 26 421 459 m2 s tým, že územie cca 12 ha, zastavané časťou sídliska Juh, bude predmetom výmennej zmluvy. K uzavretiu výmennej zmluvy však nedošlo, a tým ani k usporiadaniu sporného územia a k zmene priebehu hranice medzi oboma obcami.

	Úlohu usporiadania územia obcí podľa bodu C.1. uznesenia vlády Slovenskej republiky      č. 644/1992 zabezpečoval prednosta Okresného úradu v Poprade. Listom z 24. 8. 1992 požiadal Stredisko geodézie a kartografie v Poprade o vypracovanie zmeny územia obcí vyčlenením katastrálneho územia novej obce a zapísaním nových hraníc do katastra nehnuteľností. Nakoľko však nedošlo k dohode obcí, stredisko geodézie a kartografie túto zmenu nevykonalo.

	Uznesením vlády SR č. 756 z 3. júla 2002 vláda mala záujem vyriešiť tento stav a zabezpečiť splnenie dohody o majetkovoprávnom usporiadaní z 22. 1. 1992.

	Neprihliadala však pri tom na legislatívne zmeny, ktoré za obdobie desať rokov nastali vo viacerých právnych predpisoch a schválením uznesenia č. 756/2002 v bode A.1. „ ... tak, že územie na ktorom leží sídlisko Juh sa stáva súčasťou mesta Kežmarok“ prekročila svoje ústavné a zákonné oprávnenia.

	Vzhľadom na nedostatok pôsobnosti vlády vo veci rozhodovania o hranici medzi dvomi obcami bez súhlasu obidvoch obcí, a teda konanie, ktoré je v rozpore s Čl. 2 ods. 2 Ústavy Slovenskej republiky, je potrebné predmetné uznesenie vlády zrušiť.

	V súvislosti s legislatívnymi zmenami, ktoré v období rokov 1992 až 2002 nastali v pôsobnosti orgánov štátnej správy prijatím a novelizovaním zákonov týkajúcich sa vykonávania územných zmien, nie je možné v súčasnosti, aby vo veci dokončenia úlohy zmeny územia obcí a zapísania nových administratívnych hraníc obcí ďalej konal pôvodný orgán štátnej správy, ktorému  úlohu uložilo uznesenie vlády Slovenskej republiky č. 644 z 21. 7. 1992, t.j. prednosta Okresného úradu v Poprade.

	Nakoľko však vláda považuje za nevyhnutné definitívne ukončiť spor medzi mestom Kežmarok a obcou Ľubica, navrhuje sa uložiť prednostovi Krajského úradu v Prešove, ako zástupcovi orgánu štátnej správy, ktorý je podľa platných zákonov oprávnený v podobných prípadoch konať, spolupôsobiť pri plnení úlohy z uznesenia vlády č. 644/1992 podľa teraz platných zákonov.

	Predložený návrh nemá  finančný, ekonomický a environmentálny vplyv a ani vplyv na zamestnanosť.